SpaceX Demo-1

**SpaceX Demo-1** (známy tiež pod názvami **Crew Dragon Demo-1** a **Crew Demo-1**) bol prvý nepilotovaný skúšobný let americkej kozmickej lode typu Crew Dragon spoločnosti SpaceX. Dňa 2. marca 2019 vyštartoval z Kennedyho vesmírneho strediska k Medzinárodnej vesmírnej stanici (ISS). Išlo o prvý let kozmickej lode určenej pre ľudskú posádku, ktorú vyvinula a vyrobila súkromná spoločnosť. Testovalo sa priblíženie a procedúry automatického spojenia s ISS, pričom loď zostala pripojená ku stanici takmer 5 dní a následne bol odskúšaný úplný návrat do atmosféry, pristátie v oceáne a záchranné postupy, ktoré bolo potrebné otestovať pred prvým pilotovaným letom. Počas celého skúšobného letu sa sledoval aj systém podpory života.

## Prípravy na štart
Skúšobný vývoz a vztýčenie zostavy na štartovacej rampe LC-39A sa uskutočnilo 3. januára 2019 okolo 17:30 miestneho času (22:30 svetového času). Po tejto úspešnej skúške nasledoval statický zážih, ktorý mal nastať 23. januára po 14:00 miestneho času (19:00 UTC), pričom okno bolo dlhé šesť hodín. Raketa stála na rampe, ale zážih bol o deň odložený. Statický zážih sa nakoniec uskutočnil 24. januára 2019 o 16:00 miestneho času (21:00 UTC). Zaujímavosťou bolo, že zážih sa uskutočnil aj s pripojeným Crew Dragonom, čím sa líši od praxe vykonávania statického zážihu bez nákladu, ktorá bola zavedená po nehode sa satelitom Amos-6 v septembri 2016. V prípade nehody by Crew Dragon aktivoval svoj záchranný systém a na padákoch by pristál na hladine mora, kde bola pre tento prípad pripravená loď *GO Searcher*. Dňa 28. februára 2019 sa uskutočnil vývoz a vztýčenie zostavy na štartovacej rampe.

## Priebeh letu
Misia SpaceX Demo-1 úspešne odštartovala 2. marca 2019 o 02:49:02 miestneho času (07:49:02 UTC) pomocou nosnej rakety Falcon 9 Block 5 zo štartovacieho komplexu 39A v Kennedyho vesmírnom stredisku. Kozmická loď bola približne po deviatich minútach od štartu navedená na počiatočnú obežnú dráhu. Prvý stupeň rakety Falcon 9 následne úspešne pristál na autonómnej oceánskej pristávacej plošine *Of Course I Still Love You*. Crew Dragon sa potom oddelil od druhého stupňa rakety, čím začala preletová fáza k Medzinárodnej vesmírnej stanici (ISS). Na palube kozmickej lode bola namiesto posádky figurína s menom Ellen Ripleyová (odkazovala na postavu z filmov o Votrelcovi). Figurína počas celého letu monitorovala pomocou zabudovaných senzorov podmienky, ktoré by pôsobili na posádku. Crew Dragon priletel k ISS 3. marca 2019, pričom o 10:51 UTC sa po bezproblémovom priblížení automaticky pripojil k prednému spojovaciemu uzlu modulu Harmony na ISS. Stal sa tak prvou súkromnou kozmickou loďou schopnou prepravovať ľudskú posádku, ktorá sa pripojila k ISS. Následne začal 2-hodinový proces napúšťania atmosféry do priestoru medzi loďou a stanicou. Trojčlenná posádka Expedície 58 medzitým vykonávala kontroly tesnosti, pričom astronauti neobjavili žiadny problém s únikom vzduchu, a tak mohli začať s prípravami na otvorenie prielezu Crew Dragonu. Najprv otvorili prielez zo strany stanice a hlásili, že neobjavili žiadnu kondenzovanú vlhkosť, ale len malé množstvo prachu. Spočiatku bol tlak v kabíne Crew Dragonu o niečo vyšší, než vo zvyšku ISS, čo však nepredstavovalo problém. Tlaky a teploty medzi loďou a stanicou sa podarilo vyrovnať počas niekoľkých minút. O 13:07 UTC bol otvorený prielez do lode. Prvým astronautom, ktorý vstúpil na palubu Crew Dragonu, bol Kanaďan David Saint-Jacques a za ním na nasledoval Rus Oleg Kononenko. Každý z astronautov mal na sebe kyslíkovú masku a nezávislé meracie prostriedky, aby bola kontrola atmosféry v lodi istá. Jedným z dôvodov nasadenia kyslíkových masiek bola preventívna obava z možnosti úniku freónu v chladiacom okruhu lode. Podobné procedúry sa vykonávajú u všetkých kozmických lodí. Po odobratí vzoriek atmosféry v lodi sa astronauti vrátili na stanicu a vykonali analýzu nazbieraných vzoriek. Keď zistili, že atmosféra v lodi je v poriadku, dostali povolenie zložiť si ochranné dýchacie masky. Potom aktivovali ventilátory, ktoré premiešali atmosféru v lodi s atmosférou vo vnútri stanice. Približne o 15:35 UTC začal uvítací ceremoniál, počas ktorého všetci traja členovia posádky pogratulovali SpaceX, NASA, Boeingu a všetkým ďalším ľuďom, ktorí sa podieľali na vývoji a prevádzke nových súkromných lodí. Následne sa astronauti presunuli do Crew Dragonu, kde mala americká astronautka Anne McClainová ešte krátky prejav, ktorým ceremoniál skončil.  

Dňa 7. marca 2019 astronauti uskutočnili poslednú kontrolu lode a zaistenia nákladu a o 17:39 UTC uzavreli prielez Crew Dragonu. Potom aj prielez zo strany ISS. Nasledujúci deň, 8. marca o 07:32 UTC, sa kozmická loď bezproblémovo odpojila a odletela od stanice. V ten istý deň o 13:45:08 UTC (08:45:08 miestneho času) návratový modul lode Crew Dragon úspešne pristál v Atlantickom oceáne. Miesto pristátia sa nachádzalo 370 km severovýchodne od Cape Canaveral. Krátko po pristátí priplávali k lodi dva rýchle nafukovacie člny, ktorých posádka pripravila Crew Dragon na vylovenie z vody. Crew Dragon následne vylovila loď *GO Searcher* a zamierila s ním do prístavu Port Canaveral na Floride.

## Galéria

Súbor:NASA Crew Demo-1 (31433487787).jpg|Kozmická loď Crew Dragon a nosná raketa Falcon 9 Block 5 počas príprav na let, 18. december 2018
Súbor:Crew Demo-1 Mission (32774791628).jpg|Skúšobný vývoz nosnej rakety na štartovaciu rampu 39A, 3. január 2019 
Súbor:Crew Demo-1 Mission (39684490433).jpg|Raketa Falcon 9 Block 5 počas skúšok na štartovacej rampe 
Súbor:SpaceX Demo-1 Rollout (NHQ201902280005).jpg|Vývoz nosnej rakety na štartovaciu rampu 39A, 28. február 2019
Súbor:SpaceX Demo-1 Rollout (NHQ201902280011).jpg|Raketa Falcon 9 Block 5 po vztýčení na štartovacej rampe
Súbor:Crew Demo-1 Mission (40294395933).jpg|Štart misie SpaceX Demo-1 zo štartovacieho komplexu 39A, 2. marec 2019
Súbor:Crew Demo-1 Mission (46386035545).jpg|Pristátie prvého stupňa rakety Falcon 9 na autonómnej oceánskej pristávacej plošine *Of Course I Still Love You*
Súbor:Iss058e027548 The uncrewed SpaceX Crew Dragon spacecraft on approach to the station's Harmony module.jpg|Crew Dragon sa blíži k ISS, 3. marec 2019
Súbor:SpaceX Crew Dragon Demo-1 Successfully Docks to Station.jpg|Crew Dragon po úspešnom pripojení k prednému spojovaciemu uzlu modulu Harmony na ISS
Súbor:SpaceX Crew Dragon Demo-1 Hatch Open.jpg|Kanadský astronaut David Saint-Jacques (dole) a ruský kozmonaut Oleg Kononenko (hore) krátko po prvom vstupe na palubu Crew Dragonu
Súbor:SpaceX Demo-1 during its departure from the ISS.jpg|Crew Dragon odlieta od ISS
Súbor:SpaceX Demo-1 heads toward splashdown.jpg|Návrat Crew Dragonu do atmosféry pri pohľade z kamery na palube lietadla WB-57 NASA
Súbor:KSC-20190308-PH CSH01 0001.jpg|Návratový modul lode Crew Dragon klesá na padákoch do vĺn Atlantického oceánu
Súbor:SpaceX Demo-1 splashdown.jpg|Pristátie Crew Dragonu v Atlantiku, 8. marec 2019
Súbor:Crew Dragon is retrieved by the company’s recovery ship, Go Searcher.jpg|Vyzdvihnutie Crew Dragonu na palubu lode *GO Searcher*
Súbor:KSC-20190308-PH CSH01 0003.jpg|Loď *GO Searcher* s Crew Dragonom pri plavbe do prístavu Port Canaveral na Floride

 
## Referencie

## Iné projekty

## Externé odkazy
* Oficiálny press kit misie 

Kategória:SpaceX
Kategória:Medzinárodná vesmírna stanica
Kategória:Kozmonautika v 2019